Offentliggørelse af en ansøgning om ændring af varespecifikationen for en betegnelse i vinsektoren i henhold til artikel 105 i Europa-Parlamentets og Rådets forordning (EU) nr. 1308/2013

(2019/C 316/09)

Denne offentliggørelse giver ret til at gøre indsigelse mod ansøgningen, jf. artikel 98 i Europa-Parlamentets og Rådets forordning (EU) nr. 1308/2013 (1), senest to måneder efter datoen for offentliggørelsen af denne meddelelse.

ANMODNING OM ÆNDRING AF VARESPECIFIKATION

»Priorat/Priorato«

Referencenummer: PDO-ES-A1560-AM02

Ansøgningsdato: 6.11.2014

1. Regler, der finder anvendelse på ændringen

Artikel 105 i forordning (EU) nr. 1308/2013 — væsentlig ændring

2. Beskrivelse og begrundelse for ændringen

2.1. Bredere definition af rancio-vin

Beskrivelse:

Definitionen af rancio-vin er blevet udvidet til at omfatte definitionen af søde rancio-vine med et restsukkerindhold udtrykt som kombineret glucose og fruktose på 45 g/l eller derover.

Afsnit 2.1.2, litra a), i varespecifikationen og afsnit 2.4 i enhedsdokumentet er derfor blevet ændret. I sidstnævnte består ændringen i en omformulering af oplysningerne om vinens aroma i forbindelse med dens organoleptiske egenskaber.

Begrundelse:

Denne sondring er ikke blevet foretaget på grundlag af de specifikke produktionsbetingelser, men snarere med henblik på at forbedre definitionen af slutproduktet i forhold til, hvilket sukkerniveau der er opnået, og dermed give forbrugeren mere præcise oplysninger i beskrivelsen af produktet.

2.2. Bedre definition af naturligt søde vine

Beskrivelse:

Følgende sætning er blevet tilføjet til definitionen: »Fermenteringen af disse vine kan bringes til ophør ved tilsætning af vinalkohol, hvis der er opnået mindst 7 % vol. ad naturlig vej.«

Afsnit 2.1.2, litra e), i varespecifikationen er derfor blevet ændret. Enhedsdokumentet er ikke blevet ændret.

Begrundelse:

Formålet er at forbedre definitionen af naturligt søde vine ved at supplere den med de betingelser, der skal være opfyldt, hvis der tilsættes vinalkohol under produktionen.

2.3. Tilføjelse af en ny type vin

Beskrivelse:

Der er medtaget vin af overmodne druer. Inden for denne kategori er det blevet præciseret, at vimblanc er et traditionelt produkt fra visse landsbyer i det område, der er omfattet af oprindelsesbetegnelsen, som f.eks. La Morera de Montsant eller Scala Dei. Den er fremstillet af rød Garnacha og er historisk blevet fremstillet ved fermentering i egetræsbeholdere med et rumindhold på højst 100 liter.

Afsnit 2.1.3 er derfor blevet tilføjet varespecifikationen, og afsnit 2.4 i enhedsdokumentet er blevet ændret.

Begrundelse:

Formålet er at udvide beskyttelsen til at omfatte søde vine, som er fremstillet uden tilsætning af vinalkohol, og som ikke har et virkeligt alkoholindhold på mindst 15 % vol., i overensstemmelse med kravene til naturlige søde vine.

2.4. Medtagelse af virkeligt minimumsalkoholindhold og totalt alkoholindhold i rødvine

Beskrivelse:

Det mindste (virkelige og totale) alkoholindhold for den rødvin, der er anført i beskrivelsen af vinen, og som er fastsat i afsnit 2.1.1, litra b), i varespecifikationen, er blevet føjet til afsnittet om analytiske karakteristika.

Afsnit 2.2.1 i varespecifikationen og afsnit 2.4 i enhedsdokumentet er derfor blevet ændret.

Begrundelse:

Da det maksimale virkelige og totale alkoholindhold skal angives for hver produkttype, der er omfattet af en BOB, er det en fejl, at de ikke var medtaget for rødvin. Denne fejl er rettet.

2.5. Medtagelse af de analytiske karakteristika for den nye vintype

Beskrivelse:

I overensstemmelse med medtagelsen af vin fremstillet af overmodne druer er de analytiske egenskaber for disse vine medtaget for at fastsætte deres analytiske parametre (virkeligt og totalt alkoholindhold, indhold af flygtige syrer, totalt syreindhold, restsukker og svovldioxid).

Afsnit 2.2.3 i varespecifikationen og afsnit 2.4 i enhedsdokumentet er derfor blevet ændret.

Begrundelse:

Da grænserne for disse parametre skal angives for hver type produkt, der er omfattet af en BOB, skal de analytiske karakteristika for nye typer vin angives, hver gang sådanne vine medtages.

2.6. Bedre organoleptiske egenskaber for hedvin

Beskrivelse:

Vinenes organoleptiske egenskaber med hensyn til udseende, aroma og smag er blevet tilføjet og beskrevet i detaljer.

Afsnit 2.3.2 i varespecifikationen og afsnit 2.4 i enhedsdokumentet er derfor blevet ændret.

Begrundelse:

For at kunne kontrollere overholdelsen af varespecifikationen for så vidt angår de organoleptiske egenskaber, der er anført for produktet, skal de angives med den størst mulige detaljeringsgrad.

2.7. Medtagelse af en organoleptisk beskrivelse af søde rancio-vine

Beskrivelse:

I overensstemmelse med medtagelsen i varespecifikationen er sød rancio-vin blevet indarbejdet i rancio-vinenes organoleptiske egenskaber. Formålet er her at fastlægge de organoleptiske parametre for produkter af denne type ifølge de oplysninger, der tidligere er givet, og de resultater, der er opnået både med hensyn til de sensoriske analyser, der foretages af udvalget for den beskyttede oprindelsesbetegnelse »Priorat«, og undersøgelsen af denne type vines organoleptiske egenskaber.

Afsnit 2.3.2, litra a), i varespecifikationen og afsnit 2.4 i enhedsdokumentet er derfor blevet ændret.

Begrundelse:

Varespecifikationen for den beskyttede oprindelsesbetegnelse skal indeholde en organoleptisk beskrivelse af alle de produkter, som den beskyttede oprindelsesbetegnelse omfatter.

2.8. Medtagelse af en organoleptisk beskrivelse af vin af overmodne druer

Beskrivelse:

I overensstemmelse med medtagelsen af vin af overmodne druer er disse vines organoleptiske egenskaber blevet indarbejdet. Formålet er her at fastlægge de organoleptiske parametre for produkter af denne type ifølge de oplysninger, der tidligere er givet, og de resultater, der er opnået både med hensyn til de sensoriske analyser, der foretages af udvalget for den beskyttede oprindelsesbetegnelse »Priorat«, og undersøgelsen af denne type vines organoleptiske egenskaber.

Afsnit 2.3.3 i varespecifikationen og afsnit 2.4 i enhedsdokumentet er derfor blevet ændret.

Begrundelse:

Varespecifikationen for den beskyttede oprindelsesbetegnelse skal indeholde en organoleptisk beskrivelse af alle de produkter, som den beskyttede oprindelsesbetegnelse omfatter.

2.9. Ny placering af afsnittet om betegnelser samt sletning af visse betegnelser

Beskrivelse:

Afsnit 2.4 i varespecifikationen (»Betegnelser i forbindelse med aldring og/eller produktion«) er blevet flyttet. Det er nu underafsnit C) i afsnit 8.3 i varespecifikationen, som er nyt.

Endvidere er definitionerne af betegnelserne Crianza, Reserva og Gran Reserva blevet slettet. Dette skyldes, at disse betegnelser allerede er reguleret som traditionelle benævnelser og derfor stadig er anført i afsnit 8.5 i varespecifikationen.

Afsnit 2.4 i varespecifikationen er derfor blevet ændret. Enhedsdokumentet er ikke blevet ændret.

Begrundelse:

Indholdet af det afsnit, der er blevet flyttet, er ikke i overensstemmelse med beskrivelsen af produktet, men indeholder derimod betingelserne for at anvende visse betegnelser på mærkningen. Som følge heraf er det nu et underafsnit i afsnit 8.3, der omhandler dette emne (»Yderligere bestemmelser om mærkning. Præsentation og mærkning af produkterne«).

Definitionerne af de tre traditionelle benævnelser er blevet fjernet med henblik på at respektere de traditionelle betegnelser, der er specifikke for området. Disse tre betegnelser er ikke knyttet til de traditionelle betegnelser for området, som det også kan ses af den manglende historiske forbindelse med Priorat-vine.

2.10. Ændringer i dyrkningspraksis

Beskrivelse:

Ordlyden, der henviser til antallet af knopper pr. vinstok, er blevet slettet.

Desuden er ordlyden af den oprindelige varespecifikation tilpasset og henviser nu specifikt til behovet for at anvende landbrugsmetoder, der har til formål at bevare vinens særegenhed og respektere de traditionelle produkter inden for det område, der er omfattet af oprindelsesbetegnelsen.

Desuden er formuleringen vedrørende praksis med kunstvanding blevet ændret alene med det formål at tillade dette som en foranstaltning, der har til formål at sikre planternes og druernes trivsel.

Desuden er den minimale beplantningstæthed blevet øget fra 2 500 til 3 000 knopper pr. hektar i nyplantede lodder.

Afsnit 3 i varespecifikationen (»Dyrkningspraksis«) og afsnit 2.5.1 i enhedsdokumentet er derfor blevet ændret.

Begrundelse:

Kontrollen af knopperne er blevet afskaffet med henblik på at strømline betegnelserne for fremstilling af produkter af højeste kvalitet. Undersøgelser af skøn over og kontrol med vinarealer viser, at antallet af knopper skal stå i et rimeligt forhold til de enkelte vines livskraft i stedet for generelt. Ønsket om at opnå den bedst mulige drue, som normalt forbindes med en begrænsning af vinudbyttet, skal håndteres forskelligt afhængigt af de forskellige sorter, dyrkningsarealer og produktionsår, og der skal foretages en vurdering af den konkrete situation for vinarealerne. Kvaliteten kan også kontrolleres ved hjælp af andre teknikker end begrænsning af antallet af knopper, som dog har samme formål.

Reglerne om kunstvanding er blevet ændret alene med det formål at tillade det som en foranstaltning, der har til formål at sikre planternes og druernes trivsel.

Beplantningstætheden er øget i takt med de registrerede data om vinene i det område, der er omfattet af oprindelsesbetegnelsen, og med aktuelle undersøgelser i denne henseende, som tager højde for kvaliteten af den fremstillede druemost og fokuserer på produktion af druemost af høj kvalitet med optimering af udbyttet.

2.11. Forskellige ordninger for produktion af vine, der bærer navnet på en mindre geografisk enhed

Beskrivelse:

For at en vin kan bære navnet på en af de 12 mindre geografiske enheder, der er defineret i varespecifikationen, skal vinen fremstilles og lagres separat hos vinproducenten.

Afsnit 3 i varespecifikationen (»Produktionsmetoder«) og afsnit 2.5.1 i enhedsdokumentet er derfor blevet ændret.

Begrundelse:

For — af hensyn til sporbarheden — at kunne verificere henvisninger til mindre geografiske enheder på mærkningen, er det afgørende, at der foretages en sådan sondring i produktionsprocessen.

2.12. Udvidelse af det afgrænsede geografiske område

Beskrivelse:

Jordlod 99 i område 2 i Falset kommune er blevet føjet til de jordbesiddelser, der er en del af produktionsområdet for den beskyttede oprindelsesbetegnelse »Priorat«.

Afsnit 4.1 i varespecifikationen og afsnit 2.6 i enhedsdokumentet er derfor blevet ændret.

Begrundelse:

Da oplysningerne blev overført til den nuværende varespecifikation, var denne jordbesiddelse ikke medtaget i produktionsområdet på grund af en skrivefejl. På grundlag af de kortdata, der er tilgængelige for det område, der er omfattet af oprindelsesbetegnelsen, og områdets geografi, passer denne ændring perfekt ind i produktionsområdet og har de tilsvarende klimatiske og geologiske forhold, som det fremgår af tilstedeværelsen af jordbundstyper, der er typiske for resten af det område, der er omfattet af oprindelsesbetegnelsen. Jordlodden ligger i den centrale del af Falset kommune, der er omfattet af den beskyttede oprindelsesbetegnelse »Priorat«. Det omfatter de områder, der er klart orienteret mod syd, og som består af hornbjergarter, der er meget fragmenterede på grund af en høj grad af kontaktmetamorfose, og som er karakteriseret ved at have samme jordbund som andre jordlodder i produktionsområdet.

2.13. Afgrænsning af 12 mindre geografiske enheder

Beskrivelse:

Afsnit 4.2 i varespecifikationen, der indeholder en liste over de 12 mindre geografiske enheders navne og grænser, er oprettet. Dette giver producenter, der er registreret i de mindre geografiske enheder, ret til at anvende det tilsvarende navn i præsentationen og mærkningen af produktet, hvis de beslutter at gøre dette.

Afsnit 4.2 i varespecifikationen er således blevet tilføjet, og afsnit 2.9 i enhedsdokumentet er blevet ændret.

Begrundelse:

Det er vigtigt, at hver enhed defineres på en sådan måde, at navne, der henviser til et mindre geografisk område, kan anvendes i præsentationen og mærkningen.

Tidligere blev produkter, der er omfattet af den beskyttede oprindelsesbetegnelse, nogle gange betegnet ved navnet på deres oprindelsesby. Med henblik på at regulere denne ret til at anvende navne, der henviser til et mindre geografisk område, skal grænserne for og navnene på de enkelte mindre geografiske områder defineres på en klar, præcis og detaljeret måde, således at navnet kan anvendes for alle produkter, der er omfattet af den beskyttede oprindelsesbetegnelse (hvis det ønskes), og deres oprindelse skal klart angives.

2.14. Tilføjelse af en ny sort

Beskrivelse:

Sorten Viognier er blevet føjet til listen over godkendte sorter som en sekundær sort.

Afsnit 6 i varespecifikationen er derfor blevet ændret. Enhedsdokumentet er ikke blevet ændret.

Begrundelse:

I overensstemmelse med rapporten om de edafoklimatiske og agronomiske egenskaber for sorten Viognier, der er omfattet af den kvalificerede oprindelsesbetegnelse »Priorat«, og dens tilpasningsevne på forsøgsområderne er den pågældende sort blevet føjet til listen over godkendte sorter. Med henblik herpå blev der taget hensyn til de edafoklimatiske karakteristika og den agronomiske ydeevne af sorten Viognier og dens tilpasningsevne på forsøgsområderne for den beskyttede oprindelsesbetegnelse »Priorat«. Der blev også taget hensyn til de organoleptiske analyser og resultaterne af forsøgsvinen af denne sort, der er afgørende for, om den er egnet til at blive optaget i den række af sorter, der er tilladt til produktion af vine, der er omfattet af den beskyttede oprindelsesbetegnelse »Priorat«.

2.15. Bedre formulering med hensyn til tilknytningen

Beskrivelse og begrundelse:

Afsnit 7.2 og 7.3 i varespecifikationen og afsnit 2.8 i enhedsdokumentet er derfor blevet ændret.

Beskrivelsen af tilknytningen er blevet forbedret for at give en bedre beskrivelse af alle vinprodukter.

2.16. Begrundelse for aftapning på oprindelsesstedet

Beskrivelse og begrundelse:

Afsnit 8.2 i varespecifikationen og afsnit 2.9 i enhedsdokumentet er blevet ændret.

Der er givet en bedre begrundelse med hensyn til kravet om, at aftapningen skal finde sted inden for det afgrænsede område.

2.17. Nye begrænsninger for mærkning

Beskrivelse:

Der er fastsat en øvre grænse for højden af de tegn, der er anført på mærkningen, som angiver kommune og postnummer for aftapperens eller afskiberens adresse, medmindre navnet på et mindre geografisk område, som kan anvendes, er angivet på mærkningen.

Det er også blevet præciseret, at navne på mindre geografiske enheder ikke må anvendes på mærkningen, hvis betingelserne for deres anvendelse ikke er opfyldt.

Underafsnit A) i afsnit 8.3 i varespecifikationen og afsnit 2.9 i enhedsdokumentet er derfor blevet ændret.

Begrundelse:

For at undgå forvirring om oprindelsen af druerne i vin, hvor der ikke må anvendes en henvisning til en mindre geografisk enhed på mærkningen, må højden af de tegn, der anvendes til angivelse af navnet på den kommune, hvor vinen aftappes, ikke overstige 3 mm, medmindre dette svarer til navnet på en mindre geografisk enhed, der kan anvendes.

Når disse betegnelser er reguleret, må de desuden ikke anvendes, hvis kravene til disse i varespecifikationen ikke er opfyldt.

2.18. Betingelser for anvendelse af mindre geografiske enheder

Beskrivelse:

Underafsnit B i afsnit 8.3 i varespecifikationen er oprettet for at fastsætte betingelserne for anvendelsen af betegnelserne for de mindre geografiske enheder, der er defineret i afsnit 4.2 i nævnte dokument.

Underafsnit B) i afsnit 8.3 i varespecifikationen er derfor oprettet. Enhedsdokumentet er ikke blevet ændret.

Begrundelse:

I henhold til EU-lovgivningen kan medlemsstaterne regulere retten til at anvende betegnelser, der henviser til mindre geografiske enheder.

2.19. Fjernelse af en traditionel benævnelse

Beskrivelse:

Følgende er fjernet fra listen over traditionelle benævnelser: »vino de finca/vino de pago« (vin fra en enkelt producent).

Afsnit 8.5 i varespecifikationen er derfor blevet ændret. Enhedsdokumentet er ikke blevet ændret.

Begrundelse:

Da »vino de finca« er en reguleret mærkningsbenævnelse, og »vino de pago« er en traditionel benævnelse, der er anført for Spanien i EU's E-Bacchus-register, kan de ikke behandles, som om de var synonymer. Denne fejl er derfor blevet rettet.

2.20. Undtagelser vedrørende udbytte

Beskrivelse:

Afsnit 8.6 er oprettet for at give mulighed for undtagelser fra det maksimale plante- og vinudbytte. Disse undtagelser gælder i tilfælde af en høj beplantningstæthed og i særlige tilfælde, hvor stigninger i udbyttet på op til 10 % og 4 % er tilladt for henholdsvis druer og vin.

Der er derfor tilføjet et nyt afsnit (afsnit 8.6) til varespecifikationen, og afsnit 2.5.2 i enhedsdokumentet er blevet ændret.

Begrundelse:

Det fremgår af de forskellige undersøgelser af nye tendenser inden for dyrkningspraksis, at druer, der er høstet på vinmarker, hvor der er en høj beplantningstæthed, er af høj kvalitet. Disse tæt beplantede områder defineres som jordlodder, der er beplantet med mellem 5 000 og 9 000 vinstokke pr. hektar. En analyse af jordlodderne i det område, der er omfattet af oprindelsesbetegnelsen med hensyn til høj beplantningstæthed, samt af udbyttet af druerne på jordlodderne, viser, at drueudbyttet er højere på jordlodder med en høj beplantningstæthed, men at dette ikke påvirker kvaliteten og autenticiteten af de høstede produkter. For så vidt muligt at bringe varespecifikationen i overensstemmelse med dette er der blevet indarbejdet et variabelt udbytte for jordlodder med høj beplantningstæthed. Den maksimalt tilladte produktion er blevet forhøjet til 6 000 (kg/ha) for røde sorter og 8 000 (kg/ha) for hvide sorter plus 0,5 kg for hver vinstok, der plantes som led i en produktion med over 5 000 vinstokke pr. ha.

Denne henvisning til vinmarker med høj beplantningstæthed understøttes af en kvalitetsstrategi, der er blevet hilst velkommen i det område, som er omfattet af den beskyttede oprindelsesbetegnelse »Priorat«. Denne praksis, som vi gerne vil have anerkendt i BOB-området, består i at plante et langt større antal vinstokke end normalt. Disse planter har sværere ved at vokse, hvilket resulterer i, at de giver mindre frugt. Men planternes druer er imidlertid af en bedre kvalitet end dem, der ville blive opnået, hvis beplantningstætheden var mere konventionel. Selv om udbyttet pr. plante (vinstok) er lavere, betyder det forhold, at der er flere planter pr. hektar, at der er en lidt større produktion pr. hektar på sådanne besiddelser, hvilket retfærdiggør ændringen med hensyn til det øgede udbytte af disse vinmarker.

Fra et teknisk perspektiv giver en høj beplantningstæthed mindre, løsere klaser med mindre bær. Dette betyder, at der er et bedre forhold mellem druens skind og kød, som under gæringen giver vinen en større koncentration af de gavnlige elementer, især når det drejer sig om farve.

Forskellige undersøgelser viser, at det at øge beplantningstætheden i ringe jord øger kapaciteten af den jord, der skal dyrkes. I tilfælde af »Priorat« betyder den højere tæthed, at vinstokkene har færre blade og druer. Dette gør det lettere for dem at håndtere manglen på vand om sommeren og sætter dem i stand til at producere klaser, der har mindre bær, og som derfor vejer mindre. Det, at der er færre klaser pr. plante, og at størrelsen af disse er mindre, bidrager til at øge kvaliteten. Ikke desto mindre forårsager den omstændighed, at der er flere planter pr. kvadratmeter, en stigning i planternes samlede produktion.

Derfor er de maksimale produktionsgrænser også blevet ændret for vin, der stammer fra områder med høj beplantningstæthed.

For at sikre overensstemmelse med de gældende regler er der givet mulighed for at ændre den maksimale tilladte vinproduktionsgrænse pr. hektar med op til 4 procentpoint, navnlig af klimatologiske grunde eller for at skelne årgangen. Dette er i overensstemmelse med bestemmelserne i forordningen om oprindelsesbetegnelsen, bekendtgørelse nr. ARP/188/2006 af 18. april 2006 fra regeringen for den selvstyrende region Catalonien om godkendelse af forordningen om den kvalificerede oprindelsesbetegnelse »Priorat«.

2.21. Øget udbytte for hvide sorter

Beskrivelse:

For hvide sorter er produktionsgrænsen øget fra 6 000 til 8 000 kg/ha, og udvindingsgrænsen fra 39 hl/ha til 52 hl/ha.

Afsnit 5 i varespecifikationen og afsnit 2.5.2 i enhedsdokumentet er derfor blevet ændret.

Begrundelse:

For at tilpasse reglerne til de forskellige former for produktion af druer og vin, der gør det muligt at opnå den højeste kvalitet, er maksimumudbytterne blevet ændret. Dette er sket i overensstemmelse med data og registreringer på det område, der er omfattet af oprindelsesbetegnelsen, samt de data, der er indsamlet fra »høstrapporterne« svarende til 2010-, 2011-, 2012- og 2013-høsten, og som viser, at gennemsnitsudbyttet for de hvide sorter er større end udbyttet for de røde sorter. Ændringen har til formål at afspejle dette under hensyntagen til kvaliteten af de hvide vine og uden at skade deres autenticitet.

Med anvendelse af den maksimale omregningskurs for druer/vin følger nye maksimumgrænser for udvinding for hvide sorter.

2.22. Ændring af kontrolorganets adresse

Beskrivelse og begrundelse:

Oplysningerne om certificeringsorganet er blevet ændret på grund af adresseændring.

Afsnit 9.1 i varespecifikationen er derfor blevet ændret. Enhedsdokumentet er ikke blevet ændret.

ENHEDSDOKUMENT

1. Betegnelse

Priorat/Priorato

2. Medlemsstat

Spanien

3. Type geografisk betegnelse

BOB — beskyttet oprindelsesbetegnelse

4. Kategorier af vinavlsprodukter

1 Vin

3 Hedvin

16 Vin af overmodne druer

5. Beskrivelse af vinen/vinene

VIN — Hvidvine og rosévine samt vine fra en enkelt producent (»vinos de finca«)

Ren, klar og blank. Passende aromatisk intensitet og kvalitet.

Hvidvin: kraftige, frugtagtige, blomsteragtige eller mælkeagtige aromaer. Afbalanceret, blød og frisk.

Hvidvin lagret på træfade: aromaer af frugt og/eller krydderier. Afbalanceret og velstruktureret smag i munden.

Rosévin: frugt- og/eller blomsteraromaer. Frugtagtig med lang eftersmag og en passende begyndelse og udvikling i munden.

Vine fra en enkelt producent skal desuden have et rent og klart udseende, en passende aromatisk intensitet og en god struktur i munden.

— Flygtigt syreindhold: Vine, der er under ét år gamle: 16,5 milliækvivalenter/l. Vine, der er over ét år gamle: 18 milliækvivalenter/l.

— Maks. SO2: 200 mg/l, hvis sukkerindholdet er < 5 g/l. 250 mg/l, hvis sukkerindholdet er større end eller lig med 5 g/l.

— For grænseværdier, der ikke er angivet, skal den relevante lovgivning overholdes.

Generelle analytiske egenskaber Totalt alkoholindhold, maksimum (i % vol.) Virkeligt alkoholindhold, minimum (i % vol.) 13 Totalt syreindhold, minimum 3,5 g/l udtrykt som vinsyre Indhold af flygtig syre, maksimum (milliækvivalenter pr. l) Totalt indhold af svovldioxid, maksimum (mg/l)

VIN — rødvine og vine fra en enkelt producent

Ren, klar og blank. Med primært frugtagtige og/eller blomsteragtige og/eller mineralagtige aromaer. En afbalanceret begyndelse og udvikling i munden med struktur og friskhed.

Hvis lagret på træfade: visuelt ren og klar vin. Balance mellem de primære, sekundære og tertiære aromaer. Intens og behagelig. Begynder og udvikler sig i munden med en korrekt garvestofstruktur.

Vine fra en enkelt producent skal desuden have et rent og klart udseende, en passende aromatisk intensitet og en god struktur i munden.

— Flygtigt syreindhold: Vine, der er under ét år gamle: 16,5 milliækvivalenter/l. Vine, der er over ét år gamle: 20 milliækvivalenter/l.

— Maksimalt indhold af svovldioxid: 150 mg/l, hvis sukkerindholdet er < 5 g/l. 200 mg/l, hvis sukkerindholdet er større end eller lig med 5 g/l.

— For grænseværdier, der ikke er angivet, skal den relevante lovgivning overholdes.

Generelle analytiske egenskaber Totalt alkoholindhold, maksimum (i % vol.) Virkeligt alkoholindhold, minimum (i % vol.) 13,5 Totalt syreindhold, minimum 3,5 g/l udtrykt som vinsyre Indhold af flygtig syre, maksimum (milliækvivalenter pr. l) Totalt indhold af svovldioxid, maksimum (mg/l)

HEDVIN (rancio-vin, sød hedvin, hvid mistela-vin, rød mistela-vin, naturligt sød vin)

Rancio-vin: rent og klart udseende med en rød farve, der strækker sig fra rubinrød til brun med terrakottatoner. Tertiære aromaer, der er specifikke for lagringen. Påviseligt indhold af flygtig syre, eventuel aromaer af tørrede frugter. Afbalanceret syreindhold og smag.

Sød rancio-vin: samme som ovenstående med hensyn til udseende og aroma. Smag: udtalt smag og sødme.

Sød hedvin: ren og klar. Aromaer af frugt og/eller blomster og/eller krydderier og/eller tørrede frugter. God smag i munden og udtalt sødme.

Hvid mistela-vin: ren og klar, strågul farve med mulige antydninger af guld. Aromaer af friske druer, som er blomsteragtige, frugtagtige og/eller krydrede. God smag, afbalanceret syre og udtalt sødme.

Rød mistela-vin: samme som ovenfor, men rød farve med mulige antydninger af violet.

Naturligt sød vin: rent og klart udseende. Aromaer af frugt og/eller blomster og/eller krydderier og/eller tørrede frugter. Mulige tertiære aromaer. God smag i munden og udtalt sødme.

— Flygtigt syreindhold: Hvidvine og rosévine: maks. 18 milliækvivalenter/l. Rødvine: maks. 20 milliækvivalenter/l. Rancio-vine: maks. 40 milliækvivalenter/l.

— Maksimalt indhold af svovldioxid: 150 mg/l, hvis sukkerindholdet er < 5 g/l. 200 mg/l, hvis sukkerindholdet er større end eller lig med 5 g/l.

— For grænseværdier, der ikke er angivet, skal den relevante lovgivning overholdes.

Generelle analytiske egenskaber Totalt alkoholindhold, maksimum (i % vol.) Virkeligt alkoholindhold, minimum (i % vol.) 15 Totalt syreindhold, minimum 3,5 g/l udtrykt som vinsyre Indhold af flygtig syre, maksimum (milliækvivalenter pr. l) Totalt indhold af svovldioxid, maksimum (mg/l)

VIN AF OVERMODNE DRUER

Vin af overmodne druer, der uden kunstigt at øge det naturlige alkoholindhold er fremstillet udelukkende ved gæring. Med et naturligt alkoholindhold på over 15 % vol. og et virkeligt minimumsalkoholindhold på 13,5 % vol.

Inden for denne vinkategori anses vimblanc for at være fremstillet af rød Garnacha og gæret i tanke, helst af eg og med et rumindhold på højst 100 l.

Rent og klart udseende. Unge vimblanc-vine bør have en purpurrød farve, som kan variere i intensitet, mens lagrede vimblanc-vine kan være rubinrøde. Aromaer af tørrede frugter. Mulige tertiære aromaer. God smag i munden og udtalt sødme.

— Flygtigt syreindhold: Vine, der er under ét år gamle: maks. 16,5 milliækvivalenter/l. Hvidvine og rosévine, der er over ét år gamle: maks. 18 milliækvivalenter/l. Rødvine, der er over ét år gamle: maks. 20 milliækvivalenter/l.

— Maksimalt indhold af svovldioxid: Hvidvine og rosévine: 200 mg/l. Rødvine: 150 mg/l.

— For grænseværdier, der ikke er angivet, skal den relevante lovgivning overholdes.

Generelle analytiske egenskaber Totalt alkoholindhold, maksimum (i % vol.) Virkeligt alkoholindhold, minimum (i % vol.) 13,5 Totalt syreindhold, minimum 3,5 g/l udtrykt som vinsyre Indhold af flygtig syre, maksimum (milliækvivalenter pr. l) Totalt indhold af svovldioxid, maksimum (mg/l)

6. Vinfremstillingsmetoder

a. Væsentlige ønologiske fremgangsmåder

Dyrkningsmetoder

Dyrkningsmetoden skal være en traditionel metode, der sigter mod at opnå druer med de bedste kvaliteter.

Alt dyrkningsarbejdet skal både respektere plantens fysiologiske balance og miljøet og gøre brug af den agronomiske viden, der er nødvendig for at opnå optimale druer til fremstilling af vin.

Vinstokken skal beskæres ved hjælp af den traditionelle gobelet-metode og en hvilken som helst anden metode, der sikrer vin af bedste kvalitet og aromatisk værdi.

Den minimale og maksimale beplantningstæthed er henholdsvis 2 500 og 9 000 vinstokke pr. hektar. For nyplantninger fra den 1. januar 2013 er den minimale og maksimale beplantningstæthed henholdsvis 3 000 og 9 000 vinstokke pr. hektar.

Kunstvanding, hvortil der skal gives tilladelse på forhånd, må kun benyttes, hvis det er nødvendigt for plantens overlevelse eller for at sikre eller forbedre druernes kvalitet.

Høsten bør helst foregå manuelt. Beskyttede vine må kun fremstilles af druer med mindst følgende potentielle alkoholindhold: 12,5 % vol. for vine af røde sorter og 12 % vol. for hvide sorter.

Restriktioner af relevans for vinfremstilling

Traditionel praksis, som anvender teknologi til optimering af vinens kvalitet, skal følges ved fremstillingen af most. Der bør anvendes et passende tryk til at udvinde most eller vin og adskille den fra skind/presserester og sikre, at der højst produceres 65 liter vin af hver 100 kg høstede druer.

Vin, der er fremstillet af en enkelt producent, skal fremstilles og lagres helt særskilt hos vinproducenten og skal til enhver tid kunne identificeres. Det maksimalt tilladte udbytte for druer, der skal anvendes til fremstilling af vin fra en enkelt producent, er 15 % lavere end det udbytte, der er fastsat for den beskyttede oprindelsesbetegnelse. De teknikker, der anvendes i forbindelse med høst, transport og håndtering af druer, presning, gæringskontrol, ønologiske fremgangsmåder under hele vinfremstillingsprocessen og vinens lagring, bør afstedkomme produkter af højeste kvalitet.

Vin med ret til at henvise til en mindre geografisk enhed på mærkningen skal fremstilles og lagres særskilt hos vinproducenten og skal til enhver tid kunne identificeres.

b. Maksimumudbytter

Røde sorter

6 000 kg druer pr. hektar

Røde sorter

39 hektoliter pr. hektar

Hvide sorter

8 000 kg druer pr. hektar

Hvide sorter

52 hektoliter pr. hektar

Røde sorter, der skal anvendes til fremstilling af vin fra en enkelt producent

5 100 kg druer pr. hektar

Hvide sorter, der skal anvendes til fremstilling af vin fra en enkelt producent

6 800 kg druer pr. hektar

Røde sorter fra områder med høj beplantningstæthed (5 000 til 9 000 vinstokke pr. hektar). 0,5 kg for hver vinstok, der plantes som led i en produktion med mere end 5 000 vinstokke pr. hektar, er blevet lagt til maksimumudbyttet.

6 000 kg druer pr. hektar

Røde sorter fra områder med høj beplantningstæthed (5 000 til 9 000 vinstokke pr. hektar). 0,325 hl for hver 100 vinstokke, der plantes som led i en produktion med mere end 5 000 vinstokke pr. hektar, er blevet lagt til maksimumsudbyttet.

39 hektoliter pr. hektar

Hvide sorter fra områder med høj beplantningstæthed (5 000 til 9 000 vinstokke pr. hektar). 0,5 kg for hver vinstok, der plantes som led i en produktion med mere end 5 000 vinstokke pr. hektar, er blevet lagt til maksimumudbyttet.

8 000 kg druer pr. hektar

Hvide sorter fra områder med høj beplantningstæthed (5 000 til 9 000 vinstokke pr. hektar). 0,325 hl for hver 100 vinstokke, der plantes som led i en produktion med mere end 5 000 vinstokke pr. hektar, er blevet lagt til maksimumsudbyttet.

52 hektoliter pr. hektar

7. Afgrænsning af det geografiske område

Bellmunt del Priorat, Gratallops, El Lloar, La Morera de Montsant med landsbyen Escaladei, Poboleda, Porrera, Torroja del Priorat, La Vilella Alta, La Vilella Baixa, den nordlige del af Falset kommune, der omfatter zone 1, 4, 5, 6, 7, 21 og 25 i deres helhed, og jordlod 38, 39, 40, 71, 92, den vestlige del af 93 (1,69 ha), 96, 97, 98, 99, 100, 101, den nordlige del af 102 (0,16 ha), 103, 104, 105, 106, 107, 108, 109, 110, 111, 112, 113, 114, 115, 116, 117, 118, 119, 120, 121, 122, 123, 124, 126, 128, 129, 130, 146, 147, 149 og 150 i zone 2, jordlod 1, 2, 3, 4, 5, 6, 7, 8, 9, 10, 12, 13, 14, 15, 17, 18, 19, 20, 21, 22, 23, 24, 25, 26, 27, 28, 29, 30, 31, 32, 33, 34, 35, 36, 37, 38, 39, 40, 41, 42, 43, 44, 45, 46, den nordlige del af 47 (17 ha), den nordlige del af 50 (2,6 ha), den nordlige del af 52 (3 ha), den nordlige del af 53 (14 ha), 54, 55, 56, 57, 58, 59 og 60 i zone 3, jordlod 1, 2, 3, 4, 5, 6, 7, 8, 9, 10, 11, 12, 13, 14, 15, 16, 17, 18, 19, 20, 21, 22, 23, 24, 25, 26, 27, den nordlige del af 28 (1,36 ha), den nordlige del af 29 (3,85 ha), 63, 69, 72, 73, 74 og 75 i zone 19, jordlod 18, 19, 20, 21, den nordlige del af 27 (1,36 ha), den nordlige del af 28 (2,04 ha), 31, 34, 35, 36, 37, 38, 39, 40, 41, 42, 43, 44, 45, 46, 47, 48, 49, 50, 51, 52, 53, 54, 55, 56, 57, 58, den nordlige del af 65 (0,85 ha), 67, 69, 70, 71, 75, 76, 77 og 78 i zone 20, jordlod 25, 26, 27, 28, 29, 30, 31, 32, 33, 34, 35, 36, 37, 38, 39 og 40 i zone 22 og jordlod 9, 11, 12, 13, 14, 15, 16, 17, 18, 20, 21, 22, 23, 24, 25, 26, 27, 28, 29, 30, 36, 38, 39, 40, 41, 42, 43, 44, 45, 46, 47 og 48 i zone 24 og den østlige del af Molar kommune, der omfatter zone 5, 6 og 7 i deres helhed og den østlige del af jordlod (0,45 ha) og jordlod 9, 10, 11, 12, 18, 19, 20, 21, 22, 23, 24, 25, 26, 27, 28, 29, 30, 31, 32, 33, 37, 39, 40, 44, 49, 50, 51, 52, 53, 54, 55, 60, 62, 63, 65 og 68 i zone 4, jordlod 29, 30, 31, 38, 39, 40, 41, 42, 43, 44, 45, 46, 47, 48, 49, 50, 51, 52, 53, 54, 55, 56, 57, 58, 59, 60, 61, 62, 63, 64, 65, 66, 67, 68, 69, 71, 72, 73, 74, 75, 76, 77, 78, 79, 80, 81, 82, 84, 85, 86, 87, 88, 89, 90, 91, 92, 93, 94, 95, 96, 97, 98, 99, 100, 101, 102, 103, 105, 106, 107, 108, 109, 110, 111, 112, 113, 114, 115, 116, 117, 118, 119, 120, 121, 122, 123, 124, 125, 126, 127, 128, 129, 130, 131, 132, 133, 134, 135, 136, 137, 138, 139, 140, 141, 142, 143, 144, 145, 146, 147, 148, 149, 150, 151, 152, 153, 154, 155, 156, 157, 158, 159, 160, 161, 162, 163, 164, 165, 166, 167, 169, 170, 171, 172, 173, 174, 176, 194, 197, 198, 201, 203, 204, 205, 206, 207, 208, 209, 211 og 212 i zone 8, jordlod 2, 3, 4, 5, 6, 7, 8, 9, 10, 11, 12, 13, 14, 15, 16, 17, 18, 19, 20, 21, 22, 23, 24, 25, 33, 34, 38, 39, 40, 44 og 45 i zone 9 og jordlod 8, 13, 20, 21, 22, 23, 24, 25, 26, 27, 28, 35, 36, 37, 38, 39, 41, 42, 43, 44, 48, 49, 50, 51, 52, 53, 55, 56, 57, 58, 59, 60, 61, 62, 63, 64, 65 og 72 i zone 10.

8. Primære druesorter

Rød Garnacha

Mazuela — Samsó

Mazuela — Cariñena

9. Tilknytning til det geografiske område

Hvad angår de naturlige elementer, der påvirker produktets kvalitet, består det område, der er omfattet af den beskyttede oprindelsesbetegnelse »Priorat«, som er meget bakket, af materiale fra den palæozoiske æra, hovedsagelig skifer fra Devon og Karbon. Dette er den ældste skifer, der findes i Catalonien, som har tilknytning til vindyrkning. Den lavtliggende jord, der har et ringe indhold af organisk materiale, dannes for det meste, når skiferen opløses, også kaldet »llicorell« eller »llicorella«. Vinstokkenes rødder finder vej ind i den opløste skifer i jagten på fugt, vand og næringsstoffer. Dette giver »Priorat«-vine deres karakteristiske mineralske noter.

Området er kendetegnet ved særlige klimaforhold, der skyldes den relative isolation fra havet, samtidig med at det beskyttes mod de kolde vinde fra nord af Sierra de Montsant. Den årlige gennemsnitstemperatur ligger på mellem 14 og 12 grader (i den lavest beliggende del af området ved foden af Sierra de Montsant), og der er en markant forskel i temperatur mellem nat og dag. Især om sommeren kan minimumstemperaturen nå helt ned på 12 grader om natten, mens maksimumstemperaturen kan nå op på 40 grader ved middagstid. Den klippefyldte jords overflade kan nå op på en endnu højere temperatur. Disse temperatursvingninger er befordrende for en gradvis modningsproces og en positiv udvikling af phenolforbindelser i druerne.

Den lave årlige nedbørsmængde (mellem 400 og 500 liter pr. kvadratmeter) og de nordvestlige vinde, som fører til en hurtig fordampning af fugten ved overfladen, kombineret med jordens geologiske sammensætning og den særlige jordstruktur, er befordrende for den langsomme og fuldstændige modning af frugten på vinmarkerne, som gør det muligt at høste frugterne på det ideelle tidspunkt. Omvendt hæmmer den hårde jord og det tørre klima generelt vinens vækst. Der er imidlertid en lav forekomst af sygdom i planterne, hvilket sikrer, at druerne er af god kvalitet.

Disse naturlige faktorer og vingårdene giver Priorat smag, krop og struktur.

De betyder ligeledes, at vinene fra den første høst (hvid, rosé og rød) er klare, og at de har særlige frugtagtige aromaer og udtalte mineralnoter. De er også friske med hensyn til syreindhold og har en ensartet finish.

Det høje sukkerindhold i visse Priorat-druer bestemmer hedvinenes særlige egenskaber. Historisk set har dette bidraget til at øge antallet af produkter med et højt alkoholindhold og/eller restsødme. Den gradvise modning af sorter såsom Garnacha gør det muligt at fremstille stærke vine, som bevarer sortens kompleksitet og friskhed.

Rancio-vine fremstilles ved iltning på egetræsfade eller i glasbeholdere med et højt indhold af mineraler, men intet restsukker. Vinene får tertiære aromaer, herunder aromaer af tørrede frugter, og den karakteristiske rubinrøde og brune farve med terrakottatoner.

De søde hedvine fremstilles af druer med en høj koncentration af sukker. Når der er opnået et naturligt alkoholindhold på 8 % vol., tilsættes vinalkohol, indtil der er opnået et alkoholindhold på 15 % vol. Vinene er kendetegnet ved et rent udseende, aromaer af tørret frugt, en god struktur i munden og en udtalt sødme.

Mistela-vinene fremstilles af most, der er tilsat vinalkohol, indtil der opnås et alkoholindhold på 15 % vol. Dette sker over syv dage ved hjælp af omstikning, og det forhindres, at det naturlige sukker gærer. Vinene er kendetegnet ved deres blomsteragtige frugtaromaer med tydelige krydrede toner.

De naturlige søde vine fremstilles af most med et meget højt sukkerindhold. Mosten gæres delvist op til en naturlig minimumsstyrke på 7 % vol. og tilsættes vinalkohol, indtil der opnås en styrke på mindst 15 % vol. Vinen er kendetegnet ved frugtagtige, krydrede aromaer med noter af tørrede frugter.

Vindyrkning på bakkerne og skråningerne i dette område er vanskelig og bekostelig og resulterer i lave udbytter. Det er dog også disse forhold, der gør det muligt at producere koncentrerede vine af den bedste kvalitet med et højt alkoholindhold — et indhold, der giver dem en umiskendelig klar og fin aroma. De vine, der er fremstillet af overmodne druer, er fremstillet enten ved tørring af druerne eller ved at lade de modne frugter sidde længe på vinstokkene, hvilket bevirker, at vandindholdet fordamper, og at der opstår en meget høj koncentration af naturligt sukkerindhold i druerne. Disse vine fremstilles ved høje sukkerkoncentrationer og har et naturligt alkoholindhold på mindst 15 % vol., som ikke forhøjes kunstigt. De er kendetegnet ved tertiære aromaer af tørrede frugter og en god struktur i munden.

10. Vigtige yderligere betingelser

Retlig ramme:

Den nationale lovgivning

Type yderligere betingelse:

Emballering inden for det afgrænsede geografiske område

Beskrivelse af betingelsen:

Begrundelse:

— Bedre sporbarhed: Begrænsning af transporten af vine er med til at sikre, at de kan identificeres.

— For at undgå at bringe kvaliteten i fare: Aftapningsfaciliteterne i området er skræddersyet til produktets kvalitet og kvantitet. Ved at reducere transporttiden undgås varme- og lysskader og forsinkelser.

— Det sted, hvor aftapningen finder sted, har til formål at identificere oprindelsen. Hvis aftapningen finder sted inden for og uden for området, kan forbrugernes tillid blive undermineret, da de er af den overbevisning, at alle faser af produktionen af en vin, der er omfattet af en kvalificeret oprindelsesbetegnelse, finder sted under tilsyn af indehaverne af beskyttelsen. Aftapning uden for området kan ikke sammenlignes med aftapning på et andet anlæg i området end det, hvor vinen er produceret, fordi: — der skal gives tilladelse til enhver forsendelse af vin i store partier inden for området — aftapningen kun må foretages af godkendte vingårde, der opfylder visse tekniske krav — disse vingårde kun må modtage druer, most eller vin, der er omfattet af den beskyttede oprindelsesbetegnelse, samt producere og aftappe vine, der er omfattet af den beskyttede oprindelsesbetegnelse — transporttiden kan holdes på et minimum, da det afgrænsede område er lille — produktet forbliver i sit mikroklima og ikke udsættes for ændringer i temperatur og højde, som kan få det til at lagres for tidligt.

Retlig ramme:

Den nationale lovgivning

Type yderligere betingelse:

Supplerende bestemmelser om mærkning

Beskrivelse af betingelsen:

Al emballage skal forsynes med et mærke for engangsbrug eller et nummereret mærke af vinproducenten selv.

Den traditionelle benævnelse og betegnelsen »Denominación de Origen Calificada Priorat« (den kvalificerede oprindelsesbetegnelse Priorat) skal have en fremtrædende plads i samme visuelle område som de obligatoriske oplysninger på etiketterne på vine, der er aftappet på flaske. Højden af de tegn, der anvendes til angivelse af »Priorat«, må ikke overstige 4 mm eller halvdelen af højden på »Denominación de Origen Calificada«.

Desuden skal aftapperens eller afskiberens navn anføres på etiketterne. Højden af de tegn, der anvendes til angivelse af kommunen, må ikke overstige 3 mm, medmindre denne betegnelse svarer til og indeholder navnet på en mindre geografisk enhed, der kan anvendes.

Betegnelsen »vino de finca« skal anføres på etiketten sammen med navnet på den oprindelsesbetegnelse, den tilhører.

Navne på mindre geografiske enheder må ikke anvendes til mærkning af produkter, der ikke opfylder betingelserne for anvendelse af sådanne betegnelser.

Navnene på de mindre geografiske enheder er:

Vila de Bellmunt

Vila d'Escaladei

Vila de Gratallops

Vila de El Lloar

Vila de La Morera

Vila de Poboleda

Vila de Porrera

Vila de Torroja

Vila de La Vilella Alta

Vila de La Vilella Baixa

Masos de Falset

Solanes del Molar

Link til produktspecifikationen

https://goo.gl/29EXyE

(1) EUT L 347 af 20.12.2013, s. 671.